**Impact on participants, organisations, target groups**

A résztvevő magyar és román szervezetek részéről a partnertalálkozókon és a képzési tevékenységeken átlagosan a gondozottakkal közvetlenül dolgozó munkatársak és vezetők mintegy egyharmada tudott bekapcsolódni a projektmunkába. Ez a magas arány a projekt eredményeinek szervezeten belüli elterjesztését, a szervezeti szintű megvalósítás/adaptálás sikerességét nagy mértékben elősegíti.

Az értékelések alapján azt láthatjuk, hogy a projekttevékenységek során a konkrét gyógypedagógiai eszközök és módszerek voltak a résztvevő munkatársakra a legnagyobb hatással. Ezeket – amint a beszámolóikból kitűnik, már a projektidőszak során elkezdték alkalmazni a gondozottjaikkal kapcsolatban. A beszámolók tanúsága szerint legalább két eszközt („képességek virága” és „hőmérő”) minden szervezet munkatársai adaptáltak, sőt, tovább is fejlesztettek (Szeseta). Másik fontos hatása a dániai tanulmányutaknak a munkaszervezésre volt, nemcsak szervezeti, hanem résztvevői szinten is. A partnerszervezetek munkatársai vezetőik támogatásával bevezették vagy sűrítették a team-megbeszéléseket, és/vagy új teameket alakítottak dán mintára. A team-munka előnyei: a felelősség megosztása, az egy-egy gondozottal kapcsolatos rendszeres szakmai véleménycsere, a személyes konfliktusok és egyéb problémák megosztása a legközelebbi kollégákkal csökkentették a stresszt és növelték a szakmai hatékonyságot. Szintén nagyon pozitívan értékelték a tanultak közül a résztvevők a kihívó/agresszív magatartás megelőzésének módszertanát, illetve az ún. „céllépcső” eszközt, amely új lökést adott a magas támogatási igényű, súlyosan halmozottan fogyatékos gondozottak esetében is a fejlesztési/rehabilitációs tevékenységnek.

A vezetői értékelések a pozitív hatások közül az első helyen a hasonló szervezetek vezetőivel való közös munkát, tapasztalatcserét emelik ki. Minden vezető arról számol be, hogy az intézményeikben nőtt a munkatársak szakmai tudatossága, belső információs applikációk alkalmazásával, gyakoribb team értekezletekkel szervezeti szinten is hatékonyabbá vált a munka. Több résztvevő intézmény vezetője a projekt hatására a szervezet alapértékeit gondolta és dolgozta át. Kiemelik, hogy minden, a projektben részt vett munkatársuk kisebb vagy nagyobb mértékben pozitívan változott: their work intensity, work organization, dedication, commitment, attitudes etc. A projektben való részvétel lehetőséget adott számukra a mindennapi rutin felülvizsgálatára, mind ők, mind a munkatársak motiváltabbak lettek.

A fentiek természetesen hatással voltak/vannak a gondozottakra is. A kihívó/agresszív magatartás hatékonyabb megelőzése, az önrendelkezés bővítése, az apró, sikerélményt adó célok alapján újragondolt egyéni fejlesztés a kliensek életminőségét javítja. A nappali ellátást és foglalkoztatást is biztosító partnerszervezetek munkatársai a tanultak alapján a tevékenységeket az aktív részvétel és az értelmes tevékenykedés szellemében szervezték újjá, ami szintén pozitív hatással volt a gondozottakra. Ezek a rövid távú hatások. Hosszú távon arra számítunk, hogy a megváltozott emberszemlélet és hozzáállás, a kliens állapotát figyelembe vevő pozitív, megerősítő kommunikáció, a magatartás-szabályozási eszköz használatának kiterjesztése a teljes gondozotti körre és a rehabilitációs szemlélet rutinszerű alkalmazása a gyakorlatban jelentős mértékben növeli majd a gondozottak életminőségét, ami a hosszútávú célunk volt.

A dán szakemberek és vezetők számára a projekt legalább olyan hasznos volt, mint a magyar vagy román kollégáik számára. Ahogy az értékelésekből kitűnik, a képzésekre való felkészülésből, és a tudásátadás során sokat tanultak. Mindennapi munkájukban szakmailag tudatosabbak lettek azáltal, hogy meg kellett magyarázniuk, mit miért csinálnak. A nemzetközi együttműködés új impulzusokat, a jóval szerényebb körülmények között dolgozó kollégáik elkötelezettsége, lelkesedése új motivációt adott nekik. Többen kiemelték, hogy az intézmények és részlegek közötti együttműködés is szorosabb lett a projektben végzett közös munka hatására.